

**РЕПУБЛИКА СРБИЈА**

**МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ**

**УПРАВА ЗА АГРАРНА ПЛАЋАЊА**

 На основу члана 8. став 2. тачка 3) Закона о пољопривреди и руралном развоју („Службени гласник РС, број 41/2009, 10/2013 – др. закон, 101/2016 и 67/2021 – др. закон) и члана 10. Правилника о ИПАРД подстицајима за диверзификацију пољопривредних газдинстава и развој пословања („Службени гласник РС“, број 76/2020и 87/2021), расписује

**Д Р У Г И**

**Ј А В Н И П О З И В**

**ЗА ПОДНОШЕЊЕ ЗАХТЕВА ЗА ОДОБРАВАЊЕ ПРОЈЕКТА ЗА ИПАРД ПОДСТИЦАЈЕ ЗА ДИВЕРЗИФИКАЦИЈУ ПОЉОПРИВРЕДНИХ ГАЗДИНСТАВА И РАЗВОЈ ПОСЛОВАЊА**

**I ПРЕДМЕТ ЈАВНОГ ПОЗИВА**

**Уводна одредба**

**Члан 1.**

 У складу са чланом 10. Правилника о ИПАРД подстицајима за диверзификацију пољопривредних газдинстава и развој пословања („Службени гласник РС“, број 76/2020и 87/2021), (у даљем тексту: Правилник), Министарство пољопривреде, шумарства и водопривреде - Управа за аграрна плаћања (у даљем тексту: Управа), расписује Други јавни позив за подношење захтева за одобравање пројекта за ИПАРД подстицаје за диверзификацију пољопривредних газдинстава и развој пословања (у даљем тексту: Јавни позив).

 Предмет овог Јавног позива су инвестиције и прихватљиви трошкови дати у Прилогу 1 - *Листа прихватљивих инвестиција и трошкова за Други јавни позив за Меру 7*, који је одштампан уз овај Јавни позив и чини његов саставни део.

 Јавни позив нарочито садржи рок за подношење захтева за одобравање пројекта, износ расположивих средстава за расписани позив, образац захтева, обавезну документацију и друге податке везане за овај Јавни позив.

 Лица која остварују право на ИПАРД подстицаје за диверзификацију пољопривредних газдинстава и развој пословања у складу са овим Јавним позивом, износ ИПАРД подстицаја, као и услови, начин и поступак спровођења ИПАРД програма за ИПАРД подстицаје по овом Јавном позиву, утврђени су Правилником и другим прописима.

**II ЗАХТЕВ ЗА ОДОБРАВАЊЕ ПРОЈЕКТА**

**Образац захтева за одобравање пројекта**

**Члан 2.**

 Захтев за одобравање пројекта подноси се на Обрасцу 1 – *Захтев за одобравање пројекта за ИПАРД подстицаје за диверзификацију пољопривредних газдинстава и развој пословања – Други јавни позив за Меру 7,* који је одштампан уз овај Јавни позив и чини његов саставни део.

 Подносилац захтева по овом Јавном позиву може поднети само један захтев за одобравање пројеката, који може да обухвати једну или више инвестиција из Листе прихватљивих инвестиција и трошкова за Други јавни позив за Меру 7 (Прилог 1).

 Повезана лица у складу са Правилником, могу поднети само један захтев за одобравање пројеката по овом Јавном позиву.

 Читко попуњен и потписан образац захтева из става 1. овог члана са прописаном документацијом у складу са Правилником и Јавним позивом, доставља се у затвореној коверти, са назнаком имена и презимена, односно назива, као и адресе подносиоца захтева и напоменом: „*Захтев за одобравање пројекта за ИПАРД подстицаје за диверзификацију пољопривредних газдинстава и развој пословања – Други јавни позив за Меру 7*”, препорученом поштом или лично на адресу Министарство пољопривреде, шумарства и водопривреде - Управа за аграрна плаћања, Булевар Михајла Пупина 113а, 11070 Нови Београд.

**Рок за подношење захтева за одобравање пројекта**

**Члан 3.**

 Захтев из члана 2. овог Јавног позива подноси се у року од 23. септембра до 17. децембра 2021. године.

 Захтеве поднете пре или после рока из става 1. овог члана, Управа одбацује без разматрања.

**Документација уз Захтев за одобравање пројекта**

**Члан 4.**

 Уз захтев из члана 2. овог Јавног позива доставља се следећа документација:

 1) извод из Регистра привредних субјеката који води Агенција за привредне регистре, за предузетнике и привредна друштва;

 2) пословни план, у складу са чланом 6. Правилника;

 3) попис покретне и непокретне имовине на дан 31. децембар 2020. године;

 4) понуде у складу са чланом 5. став 1. тачка 11) Правилника;

 5) уверење о измиреним доспелим обавезама по основу јавних прихода издато од стране надлежног органа јединице локалне самоуправе према месту пребивалишта, односно седишта подносиоца захтева, као и према месту инвестиције;

 6) уверење о измиреним доспелим обавезама по основу јавних прихода издато од стране надлежне пореске управе;

 7) решење о категоризацији за сваки од угоститељских објеката за смештај, у случају да подносилац захтева има један или више категорисаних угоститељских објеката за смештај, у складу са законом којим се уређује област угоститељства.

 Предузетник који води књиге по систему простог књиговодства, поред документације из става 1. овог члана, доставља и:

 1) последњи биланс успеха;

 2) последњи јавно објављени порески биланс, на обрасцу пореске пријаве за аконтационо-коначно утврђивање пореза на приход од самосталне делатности и доприноса за обавезно социјално осигурање (Образац ППДГ-1С).

 Индивидуални пољопривредник који води књиге по систему простог књиговодства, поред документације из става 1. овог члана, доставља и:

 1) последњи биланс успеха;

 2) последњи јавно објављени порески биланс ПБ2.

 Индивидуални пољопривредник који води књиге по систему двојног књиговодства, поред документације из става 1. овог члана, доставља и:

 1) последњи јавно објављени биланс успеха;

 2) последњи јавно објављени биланс стања;

 3) последњи јавно објављени порески биланс ПБ2.

 За инвестиције у изградњу објеката, поред документације из ст. 1-4. овог члана, доставља се и:

 1) пројекат за грађевинску дозволу и/или идејни пројекат и/или пројекат за извођење радова у складу са законом којим се уређује планирање и изградња, са предмером и предрачуном радова, у електронској и папирној форми;

 2) грађевинска дозвола, односно решење за извођење радова, који гласе искључиво на име подносиоца захтева, осим за прихватљиве инвестиције у врсте објеката за које није прописано издавање грађевинске дозволе, односно није прописано издавање решења за извођење радова, у складу са законом којим се уређује планирање и изградња.

 За инвестиције у изградњу и/или опремање објеката, доставља се и извод из катастра непокретности са копијом плана за предмет инвестиције, односно препис листа непокретности ако је успостављен нови операт, односно препис поседовног листа ако није успостављен нови операт, односно извод из земљишних књига у случају да није успостављен катастар непокретности.

 Ако подносилац захтева није власник објекта који је предмет инвестиције у опремање објекта, доставља и уговор о закупу или уступању на коришћење предметног објекта закључен са закуподавцем односно уступиоцем - физичким лицем, јединицом локалне самоуправе, црквом, манастиром или министарством надлежним за послове пољопривреде, са роком важења од најмање десет година почев од календарске године у којој се подноси захтев, а који је уписан у катастар непокретности као једини терет на предметном објекту, као и извод из катастра непокретности за закуподавца, односно уступиоца.

 Ако је предмет инвестиције опрема која се уграђује у објекат, доставља се и грађевинска дозвола, односно решење за извођење радова или дозвола за употребу за тај објекат у складу са законом којим се уређује планирање и изградња, односно у складу са законом којим се уређује озакоњење објеката.

 За инвестиције у изградњу објекта на коме су поједине врсте радова реализоване пре подношења захтева за одобравање пројекта, доставља се и привремена ситуација са грађевинском књигом за изведене радове, у складу са прописима којима се уређује планирање и изградња или налаз овлашћеног судског вештака грађевинске струке који садржи утрошак радова и грађевинских производа за изведене радове, до дана подношења захтева за одобравање пројекта.

 За инвестиције у обновљиве изворе енергије доставља се и претходна студија изводљивости или студија оправданости у складу са законом којим се уређује планирање и изградња.

 За доказивање испуњености критеријума рангирања који се односе на средњу школу у области угоститељства и/или туризма, високу школу струковних студија у области угоститељства и/или туризма, односно факултет, подносилац захтева уз захтев подноси и копију дипломе, односно уверења или сведочанства, који гласе на његово име, односно име носиоца диверзификоване активности, у складу са чланом 17. став 4. Правилника.

 За доказивање испуњености критеријума рангирања који се односе на проценат жена запослених у привредном друштву, подносилац захтева уз захтев подноси и образац M-А - Потврду о поднетој пријави, промени и одјави на обавезно социјално осигурање, за све запослене.

 Документацију из става 1. тач. 1) и 5)-7), става 2. тачка 2), става 3. тачка 2), става 4, става 5. тач. 2), ст. 6. и 8. овог члана, Управа прибавља по службеној дужности у складу са законом којим се уређује општи управни поступак.

**III ЗАХТЕВ ЗА ОДОБРВАЊЕ ИСПЛАТЕ ИПАРД ПОДСТИЦАЈА**

**Образац захтева за одобравање исплате ИПАРД подстицаја**

**Члан 5.**

 Захтев за одобравање исплате ИПАРД подстицаја подноси се на Обрасцу 2 – *Захтев за одобравање исплате ИПАРД подстицаја за диверзификацију пољопривредних газдинстава и развој пословања – Други јавни позив за Меру 7*, после реализације одобреног пројекта у року утврђеном у решењу о одобравању пројекта, односно акту о измени пројекта, у складу са Правилником.

 Подносилац захтева може поднети само један захтев за одобравање исплате по овом Јавном позиву.

 Читко попуњен и потписан образац захтева из става 1. овог члана са прописаном документацијом у складу са Правилником и Јавним позивом, доставља се у затвореној коверти, са назнаком имена и презимена, односно назива, као и адресе подносиоца захтева и напоменом: „*Захтев за одобравање исплате ИПАРД подстицаја за диверзификацију пољопривредних газдинстава и развој пословања – Други јавни позив за Меру 7*”, препорученом поштом или лично на адресу Министарство пољопривреде, шумарства и водопривреде - Управа за аграрна плаћања, Булевар Михајла Пупина 113а, 11070 Нови Београд.

**Документација уз Захтев за одобравање исплате ИПАРД подстицаја**

**Члан 6.**

 Уз захтев за исплату из члана 5. овог Јавног позива, корисник ИПАРД подстицаја доставља следећу документацију:

 1) рачуне за набавку предметне инвестиције, у складу са решењем о одобравању пројекта;

 2) отпремницу за набавку предметне инвестиције од домаћег добављача, а међународни товарни лист ако је корисник сам извршио увоз предмета инвестиције;

 3) доказ о извршеном плаћању предметне инвестиције, и то: потврду о преносу средстава или извод, оверене од стране банке, односно фискални исечак ако је физичко лице извршило плаћање готовином или картицом за готовинско плаћање;

 4) гарантни лист, односно изјаву о саобразности за извршену набавку предметне инвестиције, односно изјаву добављача да роба не подлеже обавези издавања гарантног листа;

 5) јединствену царинску исправу, ако је корисник сам извршио увоз предмета инвестиције;

 6) сертификат о пореклу, односно уверење о кретању робе - ЕУР 1, односно увозни рачун са изјавом добављача о пореклу робе, односно изјаву произвођача о домаћем пореклу робе, осим када је вредност робе без ПДВ-а испод прага за коришћење конкурентног преговарачког поступка;

 7) уверење о измиреним доспелим обавезама по основу јавних прихода издато од надлежног органа јединица локалне самоуправе према месту инвестиције, као и пребивалишту, односно седишту подносиоца захтева;

 8) уверење о измиреним доспелим обавезама по основу јавних прихода издато од стране надлежне пореске управе;

 9) потврду надлежног органа јединице локалне самоуправе према пребивалишту, односно седишту корисника, као и према месту где се налази објекат предмета инвестиције корисника да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја;

 10) потврду надлежног покрајинског органа да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја - ако корисник има пребивалиште, односно седиште на територији аутономне покрајине, односно ако се објекат предмета инвестиције налази на територији аутономне покрајине;

 11) потврду надлежног органа за послове уговарања и финансирања програма из средстава Европске уније, да се за предметну инвестицију не користе подстицаји по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја;

 12) акт органа надлежног за угоститељско-туристичке послове којим се доказује да корисник испуњава прописане услове у области угоститељства, односно туризма;

 13) решење о категоризацији објекта који је предмет инвестиције, у складу са прописима којима се уређују област туризма, односно угоститељства.

 У случају инвестиција у изградњу, односно изградњу и опремање објеката, поред документације из става 1. овог члана, доставља се и употребна дозвола, извод из катастра непокретности са копијом плана за предмет инвестиције, односно препис листа непокретности ако је успостављен нови операт, односно препис поседовног листа ако није успостављен нови операт, односно извод из земљишних књига у случају да није успостављен катастар непокретности.

 За инвестиције у изградњу објекта, поред документације из ст. 1. и 2. овог члана, доставља се и:

 1) уговор са овлашћеним извођачем радова;

 2) копија грађевинске књиге, односно друга прописана документација у складу са прописима којима се уређује планирање и изградња;

 3) окончана ситуација за изведене радове.

 Ако је предмет инвестиције чамац, односно плутајући објекат, корисник, доставља и пловидбену, односно плутајућу дозволу, која гласи на име корисника.

 Ако је предмет инвестиције набавка робе, корисник доставља и изјаву добављача да је испоручена роба нова.

 Лице из члана 3. став 1. тач. 2) и 3) Правилника којем је одобрен захтев за одобравање пројекта, а које је пословним планом предвидело отварање једног или више нових радних места до подношења захтева за одобравање исплате, доставља и образац M-А - Потврда о поднетој пријави, промени и одјави на обавезно социјално осигурање, којим се доказује заснивање радног односа за најмање једно лице.

 За плаћања извршена у страној валути у сврху одобравања захтева за исплату, корисник врши обрачун у динарима према месечном курсу Европске комисије за месец у коме је извршено плаћање и ту вредност уписује у обрасцу захтева за одобравање исплате.

 Документацију из става 1. тач. 7)-13) и става 2. овог члана, Управа прибавља по службеној дужности у складу са законом којим се уређује општи управни поступак.

**Форма документације**

**Члан 7.**

 Уверења и потврде која се достављају уз захтев за одобравање права на ИПАРД подстицаје не могу бити старија од 30 дана од дана подношења захтева.

 Сва документа која се достављају уз захтев гласе на подносиоца захтева и прилажу се у оригиналу или овереној копији, ако Правилником није прописано другачије.

 Сва документа достављају се у папирној форми, осим ако је Правилником прописано да се достављају и у електронској форми (на *CD*-у).

 Документа на страном језику морају бити преведена на српски језик од стране овлашћеног судског преводиоца.

 Управа може да затражи и додатну документацију у циљу утврђивања и провере испуњености прописаних услова за остваривање права на ИПАРД подстицаје.

**IV ИЗНОС РАСПОЛОЖИВИХ СРЕДСТВА**

**Износ расположивих средства за расписани Јавни позив**

**Члан 8.**

 По овом Јавном позиву опредељују се средства у износу од 1.763.703.000,00 динара, у складу са законом којим се уређује буџет Републике Србије, Индикативним планом позива Министарства пољопривреде, шумарства и водопривреде за 2021. годину, Правилником и посебним прописом који уређује расподелу подстицаја у пољопривреди и руралном развоју.

**V ЗАВРШНЕ ОДРЕДБЕ**

**Суспензивна клаузула**

**Члан 9.**

 Управа доноси решења о одобравању пројекта у складу са Правилником и овим Јавним позивом након ступања на снагу Финансијског споразума између Европске Комисије и Владе Републике Србије у складу са Оквирним споразумом између Републике Србије и Европске комисије о правилима за спровођење финансијске помоћи Европске уније Републици Србији у оквиру Инструмента за претприступну помоћ (ИПА II) и Секторским Споразумом (у даљем тексту: Финансијски Споразум).

 У случају измена Правилника након ступања на снагу Финансијског Споразума, Управа писменим путем обавештава подносиоце захтева о евентуалним изменама услова за остваривање права на ИПАРД подстицаје по овом Јавном позиву.

 У случају одлагања ступања на снагу Финансијског Споразума, Министарство пољопривреде, шумарства и водопривреде може Влади Републике Србије предложити одговарајуће измене посебног прописа који уређује расподелу подстицаја у пољопривреди и руралном развоју и Правилника којима би се омогућило одобравање и исплата ИПАРД подстицаји у складу са овим Јавним позивом искључиво и у потпуности из средстава буџета Републике Србије.

**Информације**

**Члан 10.**

 Други јавни позив за подношење захтева за одобравање пројекта за ИПАРД подстицаје за диверзификацију пољопривредних газдинстава и развој пословања објављује се на званичној интернет страници Министарства пољопривреде, шумарства и водопривреде http://www.minpolj.gov.rs и званичној интернет страници Управе за аграрна плаћања http://www.uap.gov.rs, као и на огласним таблама Управе за аграрна плаћања, на адресама: Булевар краља Александра бр. 84, 11050 Београд и Булевар Михајла Пупина 113а, 11070 Нови Београд.

 Информације у вези расписаног Јавног позива доступне су на телефон Инфо-центра Министарства пољопривреде, шумарства и водопривреде: 011/260-79-60 или 011/260-79-61, као и контакт центра Управе за аграрна плаћања: 011/30-20-100 или 011/30-20-101, сваког радног дана од 7:30 до 15:30 часова.

|  |
| --- |
| У Београду, 23. септембра 2021. године,  |
| **Број: 320-07-02-1/2021-07****Датум: 23.09.2021. године.**  | **В.Д. Директора****Биљана Петровић** |